Fliekvlooi Floris se resensie: 'Gaia' | Maroela Media
Gabi, vertolk deur Monique Rockman, is 'n natuurbewaarder op 'n roetine-patrollie in 'n wildernisgebied. (Foto verskaf)
"In die dieptes van die oerwoud is iets aan die groei. Iets ouer as die mensdom self en dalk belangriker ook. 'n Natuurbewaarder ontdek 'n vreemde man en sy seun wat in die wildernis leef, en daarmee saam 'n geheim wat die wêreld gaan verander."
Dit is die loksin van die ekologiese riller Gaia, en as jy daarvoor kans sien, sal dit 'n rolprent wees wat jy nog nooit van te vore in Afrikaans beleef het nie.
Gabi, vertolk deur Monique Rockman, is 'n natuurbewaarder wat op 'n roetine-patrollie in 'n wildernisgebied 'n kluisenaarpa en -seun teëkom wat 'n post-apokaliptiese leefstyl volg.
Hulle het skynbaar hul eie godsdiens en staan hiervolgens in 'n geheimsinnige verhouding met die natuur. Vele aspekte van hul bestaan is verdag, maar wanneer hul skuiling een nag deur vreemde, onmenslike wesens aangeval word, besef Gabi dat daar 'n veel groter bedreiging in hierdie ontluikende wildernis skuil.
Gaia gaan nie oor 'n liefdevolle aardmoeder nie. Dit is 'n ekologiese gruwelfantasie wat die mens se geskiedenis irrelevant maak.
Die akteurs van "Gaia" by die Silwerskermfees. (Foto: Maroela Media)
Volgens die regisseur, Jaco Bouwer, lê die kern van die fliek juis daarin dat Gaia, as gruwelfliek 'n storie is wat as 'n oorlewingsdrama kommentaar lewer op die politiek van ekologie – dié van die mensdom wat in staat is om die wêreld te omvorm op maniere wat voorheen onmoontlik was, en gelei word deur 'n generasie wat ten volle bereid is om sy eie nageslag op te offer.
"Gaia" (Foto verskaf)
"Gaia het dus 'n portret van teologiese paranoia geword en in 'n sekere sin is dit 'n omgekeerde gruwelprent want die monster is nie buite nie maar reeds binne; ons is die monster. Iewers tussen fantasie en werklikheid word ons uitgespoeg om te besin oor hoeveel van hierdie karakters se monsteragtige visie van die natuur werklik is, en hoeveel 'n psigotiese illusie is," sê Bouwer.
Sedert Gaia in Maart verlede jaar op die hoog aangeskrewe South by South West-fees in die VSA gedebuteer het, het dié grensverskuiwende rolprent wêreldwyd lof en entoesiastiese resensies ontvang.
Gaia is op vanjaar se Silwerskermfees as die beste vollengte rolprent aangewys en het ook met die pryse vir die beste regisseur (Jaco Bouwer), beste grimering en haarstilering (Sulani Saayman), asook klankontwerp (Tim Pringle) en redigering (Leon Visser) weggestap. Dit het ook in Desember Variety en Forbes se lyste vir die tien beste rillers van 2021 gehaal.